b"\n_START_ARTICLE_\nFolinjo Madona\n_START_SECTION_\nIstorija\n_START_PARAGRAPH_\nPaveikslas sukurtas Rafaelio Romos k\xc5\xabrybinio periodo metu. Paveiksl\xc4\x85 u\xc5\xbesak\xc4\x97 popie\xc5\xbeiaus Julijaus II-ojo sekretorius Sigismondo de' Conti 1511 m. Santa Maria in Aracoeli ba\xc5\xbeny\xc4\x8dios did\xc5\xbeiajam altoriuj Romoje, kaip pad\xc4\x97k\xc4\x85 Mergelei Marijai u\xc5\xbe tai, kad, trenkus \xc5\xbeaibui, jo namas Folinjo miestelyje nenukent\xc4\x97jo. Kita versija, namas nenukent\xc4\x97jo \xc5\xa1alia sprogus artileriniam sviediniui. Rafaelis darb\xc4\x85 atliko 1511-12 m. laikotarpyje. 1565 m. Sigismondo \xc4\xafp\xc4\x97din\xc4\x97 Anna Conti paveiksl\xc4\x85 perk\xc4\x97l\xc4\x97 \xc4\xaf Folinjo miesto \xc5\xa0v. Onos ba\xc5\xbeny\xc4\x8di\xc4\x85, kur jis i\xc5\xa1buvo daugiau nei 200 met\xc5\xb3 ir nuo to gavo savo pavadinim\xc4\x85._NEWLINE_Napoleono kar\xc5\xb3 metu, po Tolentino taikos 1797 m. sudarymo tarp Napoleono ir popie\xc5\xbeiaus valstyb\xc4\x97s, paveikslas buvo i\xc5\xa1gabentas \xc4\xaf Pary\xc5\xbei\xc5\xb3, kur 1802 m. med\xc5\xbeio panel\xc4\x97s tapyba buvo perkelta ant drob\xc4\x97s. Po Napoleono pralaim\xc4\x97jimo paveikslas, kartu su daugeliu i\xc5\xa1 Italijos prievarta atimt\xc5\xb3 darb\xc5\xb3, buvo gra\xc5\xbeintas ir 1816 m. pateko \xc4\xaf Vatikano muziejus. Folinjo miesto katedroje \xc5\xa1iuo metu yra paveikslo kopija.\n_START_SECTION_\nTema ir stilistika\n_START_PARAGRAPH_\n\xe2\x80\x9eFolinjo Madona\xe2\x80\x9c buvo atlikta tuo pa\xc4\x8diu metu, kaip ir \xe2\x80\x9eSiksto Madona\xe2\x80\x9c. Abu paveikslai turi stilistini\xc5\xb3 bendrum\xc5\xb3 ir pana\xc5\xa1um\xc5\xb3 tarp \xe2\x80\x9eFolinjo Madonos\xe2\x80\x9c angelo, bei \xe2\x80\x9eSiksto Madonos\xe2\x80\x9c k\xc5\xabdikio Kristaus. Paveiksle vaizduojama \xc5\xa0v. Disputo scena, kurioje vieni i\xc5\xa1 krik\xc5\xa1\xc4\x8dioni\xc5\xb3 ba\xc5\xbeny\xc4\x8dios autoritet\xc5\xb3 sukomponuoti aplink Madon\xc4\x85. I\xc5\xa1 Madonos de\xc5\xa1in\xc4\x97s stovintis vaizduojamas \xc5\xa0v. Jonas Krik\xc5\xa1tytojas, kl\xc5\xabpantis \xe2\x88\x92 \xc5\xa0v. Pranci\xc5\xa1kus. I\xc5\xa1 kair\xc4\x97s \xc5\xa0v. Jeronimas pristato Mergelei Marijai kl\xc5\xabpant\xc4\xaf paveikslo ba\xc5\xbeny\xc4\x8diai r\xc4\x97m\xc4\x97j\xc4\x85 Sigismondo de' Conti. Centre esantis angelas laiko transkripcijos lentel\xc4\x99, kurioje nieko nepara\xc5\xa1yta. Tradici\xc5\xa1kai tokiose lentel\xc4\x97se b\xc5\xabna maldos \xc5\xbeod\xc5\xbeiai ar pad\xc4\x97ka Marijai. Kod\xc4\x97l lentel\xc4\x97 palikta tu\xc5\xa1\xc4\x8dia, ne\xc5\xbeinoma. Paveikslo u\xc5\xbesakymo prog\xc4\x85 simbolizuoja peiza\xc5\xbee matomas Folinjo miestelio fragmentas ir \xc5\xbeaibo blyksnis._NEWLINE_Madona yra tradiciniais apdarais: raudona suknel\xc4\x97 simbolizuoja kan\xc4\x8dias, m\xc4\x97lyna skara \xe2\x88\x92 karali\xc5\xa1k\xc4\x85j\xc4\x85 kilm\xc4\x99. Apie Madon\xc4\x85 vaizduojama oran\xc5\xbein\xc4\x97 aureol\xc4\x97 rodo \xc5\xa1ventum\xc4\x85. Marijos ir K\xc5\xabdikio poza replikuoja tradicin\xc4\xaf \xe2\x80\x9eMadonos \xc5\xa1lov\xc4\x97je\xe2\x80\x9c vaizdin\xc4\xaf. Paveiksle atpa\xc5\xbe\xc4\xafstama tipi\xc5\xa1ka Rafaeliui trikamp\xc4\x97 kompozicija, kurios vir\xc5\xa1\xc5\xabn\xc4\x97je yra Madonos galva. Rafaelis tuo metu dirbo ties \xe2\x80\x9eGaisro Borge\xe2\x80\x9c freskomis Vatikano stancose, tod\xc4\x97l paveiksle matomas \xc5\xa1viesos efekt\xc5\xb3 susi\xc5\xa1aukimas su fresk\xc5\xb3 efektais."